Imtella' Ġunju 19, 2020 - Aġġornata 19 Ta' Ġunju, 2020 7:15pm F'summit virtwali, il-mexxejja Ewropej ma laħqux ftehim fuq il-pakkett ta' rkupru ta' €750 biljun maħsub biex itaffi l-effetti tal-kriżi tal-pandemija. Il-Kanċillier tal-Ġermanja, Angela Merkel, qalet li l-pontijiet li għad irid jibnu l-pajjiżi Ewropej huma kbar. Madankollu rrikonoxxiet li kienet diskussjonijiet kostruttiva ħafna. L-Iżvezja, id-Danimarka, l-Awstrija u l-Olanda qed jopponu l-pjan tal-Unjoni Ewropea li tqassam €500 biljun f'għotjiet. Dawn il-pajjiżi qed jinsistu li dan l-ammont għandu jingħata b'self. L-Italja u Spanja huma l-iktar pajjiżi li se jibbenefikaw minn din l-għajnuna finanzjarja. It-taħditiet se jissuktaw f'nofs Lulju meta hu mistenni li l-mexxejja jiltaqgħu wiċċ imb wiċċ fi Brussell.